Hrvatska košarkaška reprezentacija u susretu 3. kola skupine C Eurobasketa u Cluju ostvarila je i treću pobjedu svladavši Crnu Goru sa 76:72 (25:17, 18:14, 19:21, 14:20).

Bojan Bogdanović sa 23 i Dario Šarić sa 14 koševa bili su najefikasniji kod Hrvatske, dok je Tyrese Rice ubacio 22 poena za Crnu Goru. Nije moglo bez drame budući da su se u završnici Crnogorci približili na samo jedan razlike (73:72), ali su naši košarkaši to uspjeli izvući.

Hrvatska je s tri pobjede u prva tri kola osigurala jedno od prva tri mjesta u skupini i nastup u osmini finala u Istanbulu u nedjelju, dok je Crna Gora pala na omjer pobjeda i poraza 1-2.

Ranije je u susretu 3. kola ove skupine Mađarska svladala Češku sa 85:73 (23:16, 21:17, 22:25, 19:15) i sada obje te reprezentacije imaju omjer 1-2, dok će od 19.30 sati igrati Rumunjska (0-2) i Španjolska (2-0).

Hrvatska će u 4. kolu u utorak igrati protiv Španjolske od 16.45 sati.